Verhoogde damwal bied meer water aan KZN-noordkusHazelmere-dam (Foto: MyBallito.co.za, September 2015) Bouwerk om die Hazelmere-damwal te verhoog vorder glo goed en sal na verwagting teen Junie 2017 afgehandel wees. Die bouwerk is deel van die departement van waterwese en sanitasie se ingryping ná ŉ uitvoerbaarheidstudie aangedui het dat die huidige opvangs nie genoeg is om aan die toenemende aanvraag in die noordkus te voldoen nie. Hazelmere-dam, in die Mdlotirivier, is tussen 1975 en 1976 as ŉ beton swaartekragdam gebou. Dit was ŉ aanvulling vir watertoevoer na die snelgroeiende stedelike en nywerheidsgebruikers in daardie stadium. “Die projek, om die damwal te verhoog, sluit die installasie van hekke op die dam se oorloop en die stabilisering van die muur in,” het Mbali Mahaye, woordvoerder van die departement, gesê. Die verhoogde damwal sal van groot belang wees vir die provinsie, aangesien dit deel vorm van die massawaterverskaffing aan die bestaande twee stelsels in die gebied. “Hazelmere-dam sal met sewe meter verhoog om die kapasiteit van 23,9 miljoen kubieke meter te vergroot na 43,7 miljoen kubieke meter,” het hy bygevoeg. Die verhoogde damwal sal ook waterbeskikbaarheid aan die noordkus vergroot met ongeveer 10 miljoen m3 /a. Die verskaffingsgebied van die Hazelmere-dam strek van Kwa-Dukuza (Stanger) in die noorde, Groutville, Blythedale, Ballito en Verulam in die suide. Die stelsel se water word hoofsaaklik vir huishoudelike, nywerheids- en landboudoeleindes (suikerrietplantasies) gebruik.